alexandrainst/scandi-wiki huggingface dataset:
Teresa Palmer

Teresa Mary Palmer (født 26. februar 1986 i Adelaide i South Australia) er en australsk skuespiller.

Karrière 
Teresa Palmer startet karrièren med filmer som ble populære i hjemlandet, Wolf Creek (2005) og 2:37 (2006). Sin første amerikanske filmrolle fikk hun i The Grudge 2 (2006), oppfølgeren til The Grudge. Deretter fulgte nye roller i to australske filmer med dramaet December Boys (2007) – hvor hun blant annet spilte mot Harry Potter-stjernen Daniel Radcliffe – og thrilleren Restraint (2008), før hun fikk sitt gjennombrudd i Hollywood med Bedtime Stories (2008) med Adam Sandler, hvor hun spilte en rik og bortskjemt hotellarving.

Dette fikk amerikanske filmprodusenter til å slå øynene opp for henne, og to år senere spilte hun Jay Baruchels romantiske interesse i Trollmannens læregutt), en film hvor Nicolas Cage også hadde en av hovedrollene. Hun fulgte opp med actioneventyret I Am Number Four (2011), der hun portretterte en av de spesielle utvalgte, Number 6. Samme år spilte hun også i den romantiske dramakomedien Take Me Home Tonight med Topher Grace og Anna Faris. Hun gikk så tilbake til en australsk produksjon igjen, med Wish You Were Here (2012).

Tre store produksjoner står for tur det neste året, i de romantiske dramaene AWOL (2012), hvor hun spiller mot Liam Hemsworth, og Jonathan Levines Warm Bodies (2013), hvor hun spiller den romantiske interessen til en zombie, spilt av Nicholas Hoult. Hun er også med i thrilleren Cut Bank med Armie Hammer, Michael Sheen, Ben Kingsley og John Malkovich.

Filmografi 
 Hacksaw Ridge (2016)
 The Ever After (2014)
 Knight of Cups (2014)
 Cut Bank (2014)
 Parts Per Billion (2014) .... Anna
 Love and Honor (2013) .... Candace
 Warm Bodies (2013) … Julie
 Wish You Were Here (2012) … Steph McKinney
 Take Me Home Tonight (2011) … Tori Frederking
 I Am Number Four (2011) … Number 6
 Trollmannens læregutt (2010) … Becky
 Bedtime Stories (2008) … Violet Nottingham
 Restraint (2008) … Dale
 December Boys (2007) … Lucy
 The Grudge 2 (2006) … Vanessa
 2:37 (2006) … Melody
 Wolf Creek (2005) … Pool Party People

Kortfilmer 
 Quirky Girl (2011) … Claire
 Bear (2011) … Emelie

Referanser

Eksterne lenker 
 

Australske skuespillere
Surendra

Surendra er en slekt av glansvinger som tilhører underfamilien stjertvinger (Theclinae).

Utseende 
Middelsstore (vingespenn ca. 30-35 millimeter) stjertvinger med brede, litt kantede vinger. Bakvingene er uten eller med en kort stjert. Oversiden er mørkbrun med en mørk, blålig glans, eller lysere brun med markerte, blå felter, undersiden grønnlig brun.

Levevis 
Larvene lever på busker og trær i mimosafamilien.

Utbredelse 
Slekten er utbredt i Sørøst-Asia, fra India i vest til Sulawesi i øst.

Systematisk inndeling 

 sommerfugler (Lepidoptera)
 gruppe / overfamilie dagsommerfugler (Papilionoidea) 
 familie glansvinger (Lycaenidae) 
 delgruppe Lycaeninae (i vid forstand)
 stjertvinger (Theclinae)
 stamme Arhopalini Bingham, 1907
 slekten Surendra Moore, 1879
 Surendra florimel Doherty, 1889
 Surendra manilana (C. & R. Felder, 1862)
 Surendra quercetorum (Moore, 1858)
 Surendra vivarna (Horsfield, 1829)

Litteratur 
 Samuibutterflies – Surendra quercetorum 
 Butterfly Circle Checklist – Surendra vivarna

Eksterne lenker 
 

 Brower, Andrew V. Z. 2007. Surendra i The Tree of Life Web Project, [http://tolweb.org/ http://tolweb.org 
 www.funet.fi – Surendra

Stjertvinger
Sommerfugler formelt beskrevet i 1879
Dyr formelt beskrevet av Frederic Moore
Portrett av Dr. Gachet

<onlyinclude>«Portrett av Dr. Gachet» (nederlandsk: Portret van Dr. Gachet) er et portrettmaleri av den nederlandske kunstneren Vincent van Gogh, og er ett av hans mest kjente kunstverk. Maleriet viser Paul Gachet som var legen til van Gogh. Maleriet ble malt i 1890, samme året som van Gogh døde. Det finnes to versjoner av maleriet, der komposisjonene i maleriene begge er like, men gjort med forskjellige farger.

Ett av maleriene ble i New York City i 1990 solgt til en privat samler for 82,5 millioner dollar (med inflasjon; rundt 144 millioner dollar. Dette tilsvarer over 800 millioner norske kroner), noe som betyr at maleriet er et av de dyreste som er solgt i kunsthistorien.

Referanser

Eksterne lenker 
 Musée d'Orsay: Vincent van Gogh Dr Paul Gachet

Malerier av Vincent van Gogh
Malerier fra 1890-årene
Verk fra 1890
1890 i Nederland
Sigurd Festøy

Sigurd Festøy (født 1. april 1992 i Volda) er en norsk volleyballspiller og sivilingeniør. I sesongen 2020/21 spiller han i eliteserien for NTNUI.  

Festøy startet sin volleyballkarriere som 15-åring i KFUM Volda, fra tettstedet Volda i Møre og Romsdal. Laget hans skulle de neste årene komme til å dominere aldersbestemt volleyball på guttesiden i Norge fullstendig, og tok flere NM-gull med Festøy som en svært sentral spiller. Etter hvert tok Festøy steget over til eliteserien i volleyball, og rogalandsklubben Randaberg ble hans neste stoppested hvor han samtidig gjennomførte en bachelor innenfor petroleumsteknologi. Etter flere sesonger og flere seriemedaljer der, annonserte han i 2014 at turen skulle gå videre til det japanske storlaget Osaka Sakai Blazers, hvor Festøy fikk en rolle som assistenttrener under hans japanske mentor Haruya Indo. I årene 2015 - 2017 spilte Festøy i eliteserien for NTNUI Volleyball hvor han gjennomførte en toårig mastergrad hos NTNU i Trondheim hvor cupfinalen (tap mot Førde VBK) i 2016 står frem som et høydepunkt . I sesongen 2018/2019 spilte Festøy for osloklubben Koll, hvor han i sin første sesong tok 164 poeng i Mizunoligaen og ble der i to sesonger før returen i NTNUI. I 2021/22 ble Sigurd Festøy toppscorer i Mizunoligaen med 393 poeng, og vant bronse med NTNUI.   

Festøy har erfaring fra U17- og U19-landslagene til Norge, og har vært fast i troppen til seniorlandslaget. Festøy har også en bror, Arjan Festøy, som i sesongen 2021/2022 spiller for Koll.

Karrierestatistikk

Klubb

Referanser

Norske volleyballspillere
Personer fra Volda kommune
Ludvig Wiese

Ludvig Wiese (født 15. juni 1792 i Bergen, død 15. november 1853 i Christiania) var en norsk kjøpmann og politiker av slekten Wiese.

Lillehammer fikk kjøpstadsrettigheter i 1827, og samme år kom Wiese som én av de mange nye innflytterne til kjøpstaden for å etablere seg. Wiese var en pionér innen teknologi og samferdsel, og arbeidet for en moderne skipstransport på Mjøsa. I 1835 tok han til orde for et dampskip av jern på innsjøen, og i 1839 hadde han greid å få etablert et lokalt dampskipsselskap. I 1840 ble hjuldamperen DS «Jernbarden», det første dampskipet på Mjøsa og Norges første fartøy i jern, sjøsatt. Wiese tok etter hvert initiativ til nok et skip, og transport av passasjerer, post og gods var i gang på Mjøsa. Denne revolusjonerende utviklingen  av kommunikasjonen og samferdselen var viktig for innlandet, og bidro særlig til at utviklingen av bysamfunnet på Lillehammer tok seg opp.

Wiese ble i 1838 valgt som Lillehammers første ordfører, og er tradisjonelt, men tross sin betydning for byens utvikling noe ukorrekt, regnet som Lillehammers grunnlegger. Han satt som ordfører frem til 1843. 

I 1851 ble han utnevnt til ridder av St. Olavs Orden.

Referanser 

Norske kjøpmenn
Ordførere i Lillehammer
St. Olavs Orden
Personer fra Lillehammer kommune
Personer fra Bergen kommune
Fødsler i 1792
Dødsfall i 1853
Tungrockens historie

Tungrockens historie (org: Metal Evolution) er en canadisk dokumentarserie om heavy metal-sjangeren som gikk på musikk-kanalen VH1 i 2011. Serien ble skapt av Sam Dunn, som også stod for intervjuene.

I elleve episoder tar Dunn seerne med på en reise innen heavy metal, først med opprinnelsen, begynnelsen, og hvordan så de forskjellige undersjangerne oppsto.

Episoder 
  «Pre metal»
  «Early Metal Part 1: US Division»
  «Early Metal Part 2: UK Division»
  «New Wave of British Heavy Metal»
  «Glam»
  «Thrash»
  «Grunge»
  «Nu metal»
  «Shock Rock»
  «Power Metal»
  «Progressiv Metal»

Eksterne lenker
 

Canadiske dokumentarserier
Canadiske TV-serier fra 2010-årene
Heavy metal
Musikkprogrammer på TV
TV-produksjoner på VH1
Ditlev-Simonsen

Ditlev-Simonsen er en norsk slekt som stammer fra skipsreder Olaf Ditlev-Simonsen (1865–1960). Hans foreldre Ole Christian Simensen og Christiane Dorthea, født Christiansen, ga ham navnet Olaf Ditlef. Senere tok han etternavnet Ditlev-Simonsen.

Flere medlemmer av Ditlev-Simonsen-slekten har gjort seg bemerket innen politikk, idrett eller skipsrederi.

Kjente medlemmer
Olaf Ditlev-Simonsen (1865–1960), skipsreder og politiker.
Halfdan Ditlev-Simonsen (1894–1962), skipsreder, idrettsutøver og idrettsleder.
Olaf Christian Ditlev-Simonsen (1897–1978), skipsreder, idrettsutøver og idrettsleder.
John Ditlev-Simonsen (1898–2001), litterat og idrettsutøver.
Aage Ditlev-Simonsen (1900–1993), forretningsmann, idrettsutøver og idrettsleder.
Sverre Ditlev-Simonsen (1906–2004), skipsreder og idrettsutøver.
Per Ditlev-Simonsen, (1932–), skipsreder og politiker.
Cecilie Ditlev-Simonsen (1964–), journalist, næringslivsleder og politiker.
Fredrik Stenberg Ditlev-Simonsen (1992–), barneskuespiller.

Referanser

Norske slekter
Spaniaposten

Spaniaposten er en norskspråklig publikasjon i Spania. Det er en gratisavis som har vært utgitt siden 2002. Papirversjonen distribueres flere steder i Costa Blanca, blant annet i Torrevieja, Alfaz del Pi og Benidorm. Papirversjonen av avisen kan også leses på nettet, via Spaniapostens nettsted.

Avisen henvender seg hovedsakelig til norske fastboende og turister og den inneholder både nasjonale (spanske) og lokale nyheter, med hovedvekten på det som er betydningsfullt for målgruppen. Spaniaposten gir også ut magasinet SpaniaJournalen.

Eksterne lenker 
 SpaniaPosten
 SpaniaJournalen 
 Spania

Norske tidsskrifter
Publikasjoner etablert i 2002
Friendica

Friendica (tidligere kjent som Friendika) er fri programvare som implementerer et distribuert sosialt nettverk. Det legger vekt på omfattende innstillinger for privatliv og enkel tjenerinstallasjon. Det har som mål å bli forbundet med så mange andre sosiale nettverk som mulig.

Funksjoner
Friendica hevder å være desentralisert, fri programvare, sikret, privat, modulært, utvidbart, uorganisert, og forbundet.

For øyeblikket kan brukere av Friendica integrere kontakter fra Facebook, Twitter, Diaspora, StatusNet og andre tjenester i sin sosiale strøm. Kommunikasjon går begge veier når dette er mulig. Det finnes en overgang for å inkludere e-postkontakter. I tillegg finnes koblinger for å tillate kryssposting til bloggplattformer som WordPress.

Utvikling
Det er ikke noe selskap bak Friendica. Utviklerne er frivillige og prosjektet kjøres på en uformell måte, og bruker selve plattformen til å kommunisere og dele informasjon.

Installasjon
Utviklerne prøver å gjøre installasjonen av tjenesteprogrammet enkelt for brukere med liten teknisk innsikt, ut ifra argumentet at desentralisering på små tjenere er nøkkelen til å sikre frihet og privatliv på nettet. Friendica kan vanligvis også bli installert på delte tjenere, og er omtrent like enkelt å installere som WordPress. Brukere kan også velge å delta på offentlige nettsteder drevet av frivillige, og slik slippe å installere noe selv.

Mottakelse 
I februar, 2012, skrev det tyske databladet c't: "Friendica demonstrates how decentralized social networks can become widely accepted." En annen tysk utgivelse, magasinet t3n nevnte Friendica som en Facebook-rival i en online artikkel i mars 2012 om alternativer til Facebook. Den sammenliknet Friendica med liknende sosiale nettverk som Diaspora og identi.ca.

Friendica støttes av GNU Telephony-prosjektet, også kalt GNU SIP Witch.

Friendica ble omtalt av Infoshop News som alternative to Google+ and Facebook til bruk for Occupy Nigeria movement.

Se også 
Sammenlikning av programvare for distribuerte sosiale nettverk

Referanser

Eksterne lenker 
 
 Offisiell wiki
 Gjeldende programvarelager

Fri programvare
Nettsamfunn
September Blue

September Blue er et musikkalbum med Frida Amundsen. Albumet ble utgitt den 27. april 2012. Det var hennes debutalbum.

Sporliste

 «Closer»
 «Flawed»
 «You Are Not Alone»
 «Sing»
 «Rush»
 «Echo of Me»
 «Someone Make Me Cry»
 «September Song»
 «Domino»
 «Be Mine»
 «Yesterday's Gone»

Debutalbum fra 2012
Norske musikkalbum
Khokhol

Khokhol (ukrainsk хохол, russisk хохо́л, «lugg», polsk chochoł eller khakhlak) er en russisk betegnelse på en tradisjonell frisyre for mannlige kosakker i Ukraina. Frisyren består av et glattbarbert hode med en pannelugg eller lang hårlokk på toppen. Ordet brukes også av russere og polakker som pejorativt (nedsettende) kallenavn for ukrainere.

Khokhol kan på ukrainsk også omtales som tsjupina (чуприна), tsjub (чуб, «kam») eller oseledets (оселедець, «sild»).

Historikk 

Opprinnelsen til frisyren er uklar, men allerede Svjatoslav I av Kiev skal ha båret lange barter og khokhol; på seinere avbildninger har dette blitt typiske kjennetegn for fyrsten. Tradisjonelt var khokhol eller oseledets forbeholdt modne krigere. Frisyren ble ansett som et hederstegn, og det var skamstraff å få kuttet av håret.

Kosakkene beholdt lenge lange hengemustasjer som tradisjonell bartemote, men endret ellers frisyrene fra glattbarbert hode med eller uten hårlokk til kort hår med rett pannelugg og annet. Andre flettet hår og barter.

Nasjonalfiguren Kozak Mamaj 
Ukrainernes nasjonalpersonifikasjon Kozak Mamaj (ukrainsk Козак Мамай), «kosakkhelten Mamaj», blir tradisjonelt avbildet med zaporozje-kosakkisk osedelets (hårlokk) på barbert hode. Mamaj forekommer i en lang rekke folkelige billedframstillinger, gjerne sittende på orientalsk vis med symbolske attributter under et eiketre. Han bærer foruten hårlokk, barter, langpipe, kaftan, posebukser og korte ridestøvler. I tillegg er han gjerne utstyrt med sabel, kobza (ukrainsk lutt) og hest.

I dag 
I moderne tid har enkelte ukrainske nasjonalister og aktivister anlagt khokhol som politisk symbol og gruppemarkør på samme måte som for eksempel nynazister og fotballpøbler kan barbere hodet i en snauskalle-frisyre.

Liknende frisyrer 

I flere gamle kulturer, for eksempel i Kina, Det gamle Egypt, Thailand, Albania, India og Israel, har det vært skikk å barbere hodene på barna men beholde én eller flere lange hårlokker  som gjerne ble fjernet i en overgangsrite når barna ble store.

Andre frisyrer som likner på den ukrainske khokhol er for eksempel:
 Sikha, hårtopp hos ortodokse hinduer
 Chonmage, tradisjonell japanske hårfrisyre for menn der halve hodet er glattbarbert
 Hårpisk, nakkeflette, tidligere blant annet påbudt for han-kinesere
 Hanekam-frisyre

Eksterne lenker 
 

Hårfrisyrer
Etnofaulismer
Eksonym for folkegrupper
Ukrainsk kultur
Arnaud Démare

Arnaud Démare (født 26. august 1991 i Beauvais) er en fransk profesjonell landeveissyklist som sykler for FDJ. Han ble U23-verdensmester på landevei i 2011.

Meritter 

2010
4. etappe Coupe des Nations Ville Saguenay
GP de Pérenchies

2011
La Côte Picarde
1. og 4. etappe, Coupe des Nations Ville Saguenay
GP de Pont-à-Marcq / Ronde Pévèloise
3. etappe Tour Alsace
U23-verdensmester på landevei

2012
6. etappe, Tour of Qatar
Le Samyn
2. etappe Driedaagse van West-Vlaanderen
Cholet-Pays de Loire
Vattenfall Cyclassics

2013
Grand Prix de Denain
1., 2. og 3. etappe + sammenlagt, Firedagers i Dunkerque
4. etappe, Sveits rundt
RideLondon Classic
2. etappe, Eneco Tour
Grand Prix d'Isbergues

2014
6. etappe, Tour of Qatar
1. og 2. etappe + sammenlagt, Firedagers i Dunkerque
2. og 3. etappe + sammenlagt, Tour de Picardie
 Fransk mester på landevei
Halle-Ingooigem
Kampioenschap van Vlaanderen
Grand Prix d'Isbergues
1., 2. og 4. etappe + sammenlagt, Tour de l'Eurométropole

2015
3. og 4. etappe, Belgia rundt

2016
2. etappe, La Méditerranéenne
1. etappe, Paris–Nice
Milano–Sanremo
 5. etappe, Route du Sud
Binche–Chimay–Binche

2017 
1. og 4. etappe, Étoile de Bessèges
1. etappe, Paris–Nice
Grand Prix de Denain
2. etappe, Firedagers i Dunkerque
2. etappe, Critérium du Dauphiné 
 Fransk mester på landevei
4. etappe, Tour de France
Brussels Cycling Classic

2018
1. etappe, Paris–Nice
8. etappe, Sveits rundt
18. etappe, Tour de France
Sammenlagt + 1., 2., 3., 4. og 5. etappe (alle), Tour du Poitou-Charentes

2019
10. etappe, Giro d'Italia 
2. og 4. etappe - La Route d'Occitanie - La Dépêche du Midi
4. etappe, Tour de Wallonie 
3. etappe - Tour de Slovaquie

2020
Milano–Torino
Sammenlagt + 2. og 4. etappe, Vallonia rundt
 Fransk mester på landevei
Sammenlagt + 1., 2. og 4. etappe, Tour du Poitou-Charentes
2. etappe, Luxembourg rundt
4., 6., 7. og 11. etappe, Giro d'Italia

2021
La Roue Tourangelle
2. og 5. etappe, Volta a la Comunitat Valenciana
Sammenlagt + 2., 3. og 4. etappe, Boucles de la Mayenne
2. etappe, La Route d'Occitanie - La Dépêche du Midi
Paris–Tours

2022
5., 6. og 13. etappe, Giro d’Italia
1. etappe, Route d’Occitanie
7. etappe, Polen rundt
Grand Prix d'Isbergues

Referanser

Eksterne lenker 
 
 

Franske syklister
Deltakere for Frankrike under Sommer-OL 2012
Syklister under Sommer-OL 2012
Personer fra Beauvais
Fødsler i 1991
Etappevinnere i Giro d'Italia
Etappevinnere i Tour de France
Yamkhad

Yamkhad (også skrevet Jamsjad eller Jamhad) var et amorittisk kongedømme i oldtiden, sentrert rundt Ḥalab (eller Ḥalba, dagens moderne by Aleppo), og vest for Eufrat. 

Til tross for kongedømmets betydning er det lite som er kjent om det. Utgravninger fra Aleppo, dens hovedstad, har ikke avdekket noe arkeologisk lag fra bronsealderen og det er kun funnet fragmentariske skifter som ennå ikke er publisert. Kunnskapen om riket er således hovedsakelig fra andre kilder, eksempelvis Mari-tavlene og et lite arkiv fra byen Alalakh, en viktig handelsby ved elven Orontes. Mari-tavlene kaster lys over konflikten mellom Yamkhad og Shamshi-Adad I, en tidlig konge i Assyria. Begge maktene var jevnstore og Shamshi-Adad dannet derfor en allianse med Yamkhads rivial, bystaten Qatna som lå lengre sør. Kongen av Yamkhad allierte seg da med Hammurabi av Babylon.

En betydelig andel hurrittisk befolkning bosatte seg også i kongedømmet, og hurrittisk kultur satte sitt preg på området. Kongedømmet var på sitt mektigste i løpet av midtre bronsealder, ca 1800-1600 f.Kr. Yamkhad gikk under da det ble ødelagt av hettittene på 1500-tallet f.Kr.

Litteratur 
 Erich Ebeling, Bruno Meissner o. a. (utg.): Reallexikon der Assyriologie (und vorderasiatischen Archäologie). de Gruyter, Berlin/Leipzig 1932-2006, ISBN 3-11-019133-4.
 Horst Klengel: Geschichte und Kultur Altsyriens. Kohler&Amelang, Leipzig 1979, Schroll, München 1980, ISBN 3-7031-0489-9.
 Gernot Wilhelm: Grundzüge der Geschichte und Kultur der Hurriter. Darmstadt 1982, ISBN 3-534-08151-X.
 Horst Klengel: Syria - 3000 to 300 B.C. A Handbook of Political History. Berlin 1992, ISBN 3-05-001820-8.
 Wu Yuhong: A Political History of Eshnunna, Mari and Assyria during the early Old Babylonian Period. Changchung 1994 (Journal of Ancient Civilizations. tilleggsbind).
 Michael Roaf: Mesopotamien. Christian, München 1991, Bechtermünz, Augsburg 1998, ISBN 3-88472-200-X.
 Abraham Malamat: Mari and the Bible. Brill, Leiden 1998, ISBN 90-04-10863-7.

Referanser 

Oldtidsriker
Oldtidens Midtøsten
Euro universitet

Euro universitet (estisk:Euroakadeemia) er et privat universitet i Tallinn, Estland, som ble opprettet i 1997.

Se også
Liste over universiteter i Estland

Eksterne lenker
 

Universiteter i Estland
Utdanningsinstitusjoner etablert i 1997
1997 i Estland
Tallinn
MF «Sundferja»

MF «Sundferja» (tidligere MF «Kvaløy»), er en åpen bilferge bygd i 1977 ved Skjervøy Skipsverft, byggenummer 3 og overlevert rederiet Troms Fylkes Dampskibsselskap for trafikk på ruten mellom Kvaløya og Ringvassøya.

Som «Sundferja» gikk hun i rutefart for Bergen-Nordhordland Rutelag på strekningen Klokkarvik-Lerøy-Bjelkarøy-Hjellestad 2011–2014. Fra 2014 går hun for GulenSkyss, Eivindvik i ferjesambandet Daløy–Haldorsneset.

Kilder 
 «Sundferja»  på fjordfähren.de

Eksterne lenker 
 
 

Norske ferger
Sjøfart i Troms og Finnmark
TFDS-skip
Torghatten Nord-ferger
Skip bygget i Norge
Skip fra 1977
Artikler i sjøfart-prosjektet
Sam Bird

Sam Bird (født 9. januar 1987 i Roehampton) er en britisk racerfører. Han har konkurrert i blant annet GP2 og Formel 3. I 2012 skal han kjøre i Formel Renault 3,5 liter, og han er også testfører for Formel 1-laget Mercedes GP.

Resultater

Karriereoversikt 

Noter til tabellen:
  - Bird var en gjestefører og dermed ikke berettiget til å ta poeng.

Referanser

Eksterne lenker 
 
 

Britiske motorsportsutøvere
Personer fra London
Fødsler i 1987
Standard Oil of Ohio

Standard Oil of Ohio eller Sohio var en amerikansk oljeselskap som ble kjøpt opp av British Petroleum (ofte forkortet BP).
Selskapet var et av de etterfølgende selskapene til Standard Oil etter antitrust-splittelsen i 1911. Standard Oil of Ohio var det opprinnelige Standard Oil-selskapet grunnlagt av John D. Rockefeller. Det ble drevet bensinstasjoner under merkenavnet "Sohio" i Ohio. Selskapet brukte samme logo, men med " 'Boron'" som merkenavn i andre stater.

Eksterne lenker
 SOHIOANS.COM, the Official, Unofficial Sohio Site
 Sohio Standard Oil Weather Sounder

Cleveland
Standard Oil
Aschehougs Norgeshistorie

Aschehougs Norgeshistorie er Aschehougs fjerde store norgeshistorie, og er et 12-binds historieverk utgitt fra 1994 til 1998.  Knut Helle var hovedredaktør og Knut Kjeldstadli, Even Lange, Sølvi Sogner medredaktører, og med Trond Bjorli som bilderedaktør. Til sammen var innbundet utgave på 2900 sider.

I 2005 ble serien utgitt som boks i pocketutgave, uten fargeillustrasjoner.

Referanser  

 

Norske sakprosabøker
Bøker fra 1994
Bokserier
Aschehougs bokserier
Norges historie
Arne Olsen (fotballspiller)

Arne «Rættan» Olsen (født 13. august 1922, død 20. januar 1976) var en norsk fotballspiller. Han spilte for Sarpsborg Fotballklubb i 1948 og 49, før han gikk over til Sparta Sarpsborg. Han ble norgesmester i fotball, etter at Sparta vant 3–2 mot Solberg.

Meritter 
Sparta Sarpsborg
 Cupmester: 1952

Referanser 

Fotballspillere for FK Sparta Sarpsborg
Norgesmestere i fotball
Fødsler i 1922
Dødsfall i 1976
Kjempeknoppurt

Kjempeknoppurt (Centaurea macrocephala) eller gulklint som den heter i Sverige er en storvokst blomst i kurvblomstfamilien.

Den er en nær slektning av andre knoppurtplanter som honningknoppurt og fagerknoppurt. Blomsten er flerårig og blomstrer med 7–10 cm store, gule blomster på en kraftig stengel. Blomstringen skjer fra juni til september. Den er viltvoksende i Kaukasus på subalpine gressmarker og i Armenia.

Her i landet dyrkes den som hageplante og er en mye brukt staude. Den foretrekker næringsrik og gjerne noe leirholdig jord. Er jorda leirholdig tåler den tørke bedre. Planten trives best i sol til lett skygge og er meget populær blant humler og bier.

Kjempeknoppurt egner seg godt som snittblomst eller tørket som evighetsblomst. Den brukes ofte som solitærplante i hagen og er hardfør.

Eksterne lenker 
 

Gule blomster
Kurvplantefamilien
Stauder
Martineåstunnelen

Martineåstunnelen er en to-løps motorveitunnel på europavei 18 mellom Bommestad og Sky i Larvik kommune i Vestfold. Tunnelen har to løp og er 1300 meter lang. Hvert løp har to kjørefelt. Martineåstunnelen ble åpnet for trafikk 24. mars 2018. Byggingen startet i 2014, og sørgående løp hadde gjennomslag 8. oktober 2015.

Referanser

Se også
Kleivertunnelen (jernbanetunnel gjennom den samme åsen)
Larvikstunnelen
Veitunneler i Norge

Veitunneler i Vestfold og Telemark
Tunneler åpnet i 2018
Tunneler på E18 (Norge)
Veier i Larvik
2017 i Norge
Larvikstunnelen

Larvikstunnelen er en motorveitunnel på den nye motorveistrekningen mellom Bommestad og Sky på europavei 18 i Larvik kommune i Vestfold. Tunnelen går mellom Hagalia og Farriskilen. Den har to løp og er 2800 meter lang med to kjørefelt i hvert løp. Larvikstunnelen åpnet 28. september 2017. Sørgående løp hadde gjennomslag 24. juni 2015, og nordgående løp 21. oktober 2015.

Tunnelen har ti tverrforbindelser som fungerer som rømningsveier mellom tunnelløpene. Dypeste punkt er inne i tunnelen. Det ligger 7 meter under havoverflaten.

Referanser

Bilder

Se også
Martineåstunnelen
Veitunneler i Norge

Veitunneler i Vestfold og Telemark
Tunneler åpnet i 2017
Tunneler på E18 (Norge)
Veier i Larvik
2017 i Norge